b'\n_START_ARTICLE_\nModalen-Eksingedalen Billag\n_START_PARAGRAPH_\nModalen-Eksingedalen Billag AS (MEB) er et rutebilselskap hjemmeh\xc3\xb8rende p\xc3\xa5 Eidslandet i Vaksdal. Kommunene Modalen og Vaksdal er blant de st\xc3\xb8rste eierne._NEWLINE_Billaget har ruter i Modalen og Vaksdal kommuner, og kj\xc3\xb8rer ruter p\xc3\xa5 kontrakt med Skyss til Romarheim/Ostereidet. I s\xc3\xb8r kj\xc3\xb8rer billaget ruter til Dale stasjon i korrespondanse med Vy. Selskapet driver ogs\xc3\xa5 godstransport og turbusskj\xc3\xb8ring, utf\xc3\xb8rer sn\xc3\xb8br\xc3\xb8yting, og verkstedet p\xc3\xa5 Eidslandet utf\xc3\xb8rer oppdrag for eksterne kunder. Videre har billaget drosjel\xc3\xb8yve i sitt omr\xc3\xa5de._NEWLINE_Modalen-Eksingedalen Billag L/L ble stiftet 1. januar 1977 etter en fusjon mellom selskapene Modalen Billag L/L og Eksingedalsruta L/L. I 2007 var selskapets rutebildrift truet av anbud, men selskapet klarte \xc3\xa5 vinne anbudet mot Tide Buss og Veolia Transport S\xc3\xb8r, og utf\xc3\xb8rer trafikken i sitt tidligere ruteomr\xc3\xa5de og litt til fra 16. august 2008. I 2015 var det p\xc3\xa5 ny tid for anbudskonkurranse om ruteomr\xc3\xa5det, og selskapet kunne i november skrive kontrakt for ni \xc3\xa5r fra 2016 til 2025._NEWLINE_Modalen-Eksingedalen Billag er det siste gjenv\xc3\xa6rende \xc2\xabgamle\xc2\xbb ruteselskapet i Hordaland som ikke har g\xc3\xa5tt inn i transportgiganten Tide eller mistet trafikken sin p\xc3\xa5 grunn av anbud.'